CELEX: 32019D0488
Language: sk
Date: 2019-03-25 00:00:00
Title: Vykonávacie rozhodnutie Komisie (EÚ) 2019/488 z 25. marca 2019, ktorým sa mení, pokiaľ ide o stanice GSS zriadené v lokalitách Ascension a Malvíny, vykonávacie rozhodnutie (EÚ) 2016/413, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ (Text s významom pre EHP)

26.3.2019   
               
               
                  SK
               
               
                  Úradný vestník Európskej únie
               
               
                  L 84/4
               
            
         VYKONÁVACIE ROZHODNUTIE KOMISIE (EÚ) 2019/488
         z 25. marca 2019,
         ktorým sa mení, pokiaľ ide o stanice GSS zriadené v lokalitách Ascension a Malvíny, vykonávacie rozhodnutie (EÚ) 2016/413, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (1), a najmä na jeho článok 12 ods. 3 písm. c),
         keďže:
         
                     (1)
                  
                  
                     V prílohe k vykonávaciemu rozhodnutiu Komisie (EÚ) 2016/413 (2) sa stanovuje zriadenie staníc GSS v lokalitách Ascension a Malvíny, ktoré sú závislými územiami Spojeného kráľovstva Veľkej Británie a Severného Írska (ďalej len „Spojené kráľovstvo“).
                  
               
                     (2)
                  
                  
                     Spojené kráľovstvo oznámilo 29. marca 2017 Európskej rade svoj úmysel vystúpiť z Únie podľa článku 50 Zmluvy o Európskej únii. V dôsledku toho sa Spojené kráľovstvo stane treťou krajinou a od 30. marca 2019 sa naň prestane uplatňovať právo Únie, pokiaľ sa v dohode o vystúpení nestanoví iný dátum, alebo pokiaľ Európska rada po dohode so Spojeným kráľovstvom jednomyseľne nestanoví iný dátum.
                  
               
                     (3)
                  
                  
                     Väčšina staníc GSS je zriadená na území členského štátu Únie z dôvodov týkajúcich sa hlavne bezpečnosti Únie a jej členských štátov. Zriadenie a prevádzkovanie staníc GSS na území tretej krajiny napriek tomu nie je vylúčené, no vyžaduje si uzavretie náležitých dohôd s danou krajinou, a to najmä pokiaľ ide o bezpečnosť.
                  
               
                     (4)
                  
                  
                     Len čo sa Spojené kráľovstvo 30. marca 2019 alebo v iný deň stanovený v dohode o vystúpení, prípadne v deň, ktorý jednomyseľne stanoví Európska rada po dohode so Spojeným kráľovstvom, stane treťou krajinou a ak od tohto dátumu nezačnú platiť náležité dohody so Spojeným kráľovstvom, mali by sa zrušiť stanice GSS zriadené v lokalitách Ascension a Malvíny. Aj v prípade, že sa ukáže, že k vystúpeniu dôjde po 30. marca 2019, je nevyhnutné zohľadniť čas potrebný na stiahnutie a premiestnenie rôzneho vybavenia používaného v oboch staniciach.
                  
               
                     (5)
                  
                  
                     Príloha k vykonávaciemu rozhodnutiu (EÚ) 2016/413 by sa preto mala zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 36 ods. 1 nariadenia (EÚ) č. 1285/2013,
                  
               PRIJALA TOTO ROZHODNUTIE:
         
            Článok 1
            V prílohe k vykonávaciemu rozhodnutiu (EÚ) 2016/413 sa v riadku týkajúcom sa staníc GSS v stĺpci s názvom „Lokalizácia a opatrenia na zriadenie na zabezpečenie fungovania“ vypúšťajú slová „Ascension“ a „Malvíny“.
         
         
            Článok 2
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 30. marca 2019.
         
         
            V Bruseli 25. marca 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 347, 20.12.2013, s. 1.
         
            (2)  Vykonávacie rozhodnutie Komisie (EÚ) 2016/413 z 18. marca 2016, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ (Ú. v. EÚ L 74, 19.3.2016, s. 45).